**ELŐTERJESZTÉS**

**Szombathely Megyei Jogú Város Közgyűlésének 2021. szeptember 30-i ülésére**

**Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

***1./ SZOVA Szombathelyi Vagyonhasznosító és Városgazdálkodási Nonprofit Zrt.***

1.1/ 2021. I. félévi gazdálkodásról szóló beszámoló elfogadása és a 2021. évi üzleti terv módosítása (1. sz. melléklet)

A SZOVA Nonprofit Zrt. 2021. első félévében 190 millió forint üzemi és adózás előtti nyereséget ért el. A rendszeres tevékenységekből származó nyereség 105 millió forint volt, emellett 47 millió forint egyszeri nyereség származott a tervezett Ferenczy István utca építése érdekében az önkormányzattal lebonyolított ingatlancseréből és 38 millió forint, 2020-ban képzett céltartalék került felszabadításra és elszámolásra egyéb bevételként a költségek ellentételezésére.

A Zrt. üzleti tervében az Önkormányzattól származó bevételek csökkenése és a költségek várható növekedése miatt éves szinten 100 millió forintos üzemi veszteséggel számolt. A bevételek az első félévben a tervezettnek megfelelően alakultak, a költségek viszont a vártnál kisebb mértékben emelkedtek, az ingatlancseréből keletkezett nyereséggel pedig nem számolt a társaság a tervezéskor – ezek a tényezők magyarázzák a tervezettnél jobb eredményt. Az egyszeri tételek hatását kiszűrve a rendszeres tevékenységekből keletkezett 105 millió forint összegű első félévi nyereség azonban az előző évekhez képest jelentős csökkenést tükröz.

A bevételek csökkenése a fizető parkolási tevékenységet, az Aréna Savaria sportcsarnokot és a Műjégpályát érintette, ezek a szolgáltatások a koronavírus járvánnyal összefüggő intézkedések miatt nem, vagy csak korlátozottan működtek. Költség oldalon az anyagköltségeknél és az igénybe vett anyagi jellegű szolgáltatásoknál keletkezett megtakarítás.

A parkolási tevékenység szünetelése és a létesítmények korlátozott működése ellenére létszámleépítésre nem került sor. A fizikai munkavállalóknak 2021. január 1-től, a szellemi foglalkozásúaknak pedig április 1-től 6 %-kal emelték a munkabérét, azonban a munkaerőpiaci helyzetet ez sem javította, a szakmunkás és segédmunkás munkakörökben folyamatos a munkaerőhiány.

A normál üzletmenet helyreállását követően és a már megkötött szerződések alapján a második félévben a költségek növekedése várható, ennek ellenére városüzemeltetési és városgazdálkodási tevékenységekből éves szinten a tervezettnél kisebb veszteség számolható – az ingatlanértékesítésekből várható nyereségnek köszönhetően pedig 60 millió forint körüli üzemi szintű nyerség várható.

A bevételek meghatározó hányadát adó hulladékgazdálkodás jogszabályi környezete ismét jelentősen módosult. A változások egy része már rövidtávon, a második félévben is hatással lesz a tevékenységre, 2023. július 1-től pedig gyökeresen átalakul a hulladékgazdálkodási közszolgáltatás feltételrendszere, egy koncessziós társaság nyeri el a közszolgáltatás jogát az ország egész területére. A korábbi jogszabály módosításokhoz hasonlóan most is számos részlet tisztázatlan, emiatt megjósolhatatlan, hogy a változások a gyakorlatban mit jelentenek majd.

A beruházások döntő hányadának megvalósítása is a második félévben várható, mivel a járványhelyzet mind a működéssel kapcsolatos beszerzések megkezdését, mind a megkezdett ingatlanfejlesztések folytatását késleltette. A központi közszolgáltatói telephely irodaépületének kivitelezése viszont a befejezéséhez közeledik és várhatóan év végére elkészül a Szombathelyi Pingvinek Jégkorong Klub beruházásában a fedett jégcsarnok is.

A Sárdi-ér utcai, pályázati forrásból közművesített ipari parki telkek közül a beszámoló készítésének időpontjáig két telekre vonatkozóan aláírásra került az adásvételi szerződés és további 3 szerződést a szombathelyi 12606/11, 12606/13, és 12606/8 hrsz.-ú ingatlanok adásvétele vonatkozásában a társaság megküldött közgyűlési jóváhagyásra. A telkekre jelzálogjogot és elidegenítési tilalmat bejegyzett OTP Bankkal sikerült megállapodni az értékesítés feltételeiről.

A társaság mérlegfőösszege 2021. év I. félévében 16.083.575 eFt, adózott eredménye 190.491 eFt.

Az első félév adatainak ismeretében indokolt az üzleti terv módosítása. Egyrészt, szükséges az Önkormányzattal a Ferenczy István utca tovább építése érdekében lebonyolított ingatlancsere eredményt befolyásoló hatásának figyelembevétele, másrészt a rendszeres működésből származó bevételek és költségek hozzáigazítása a tényleges folyamatokhoz.

A költségek változása 22 millió forinttal javíthatja az eredményt. A hulladékgazdálkodási tevékenység bevétele az első félévi adatok és számítások alapján, éves szinten 23 millió forinttal magasabb lehet az eredeti prognózisnál, ami szintén eredményt növelő változás.

A Sárdi-ér utcai telkek vonatkozásában már aláírt két adásvételi szerződés alapján az értékesítésből 206 millió forint árbevétel keletkezik, az értékesítésre kerülő terület nyilvántartási értéke 137 millió forint, így a tranzakciók nyeresége 69 millió forint.

A SZOVA Nonprofit Zrt. 2021. évi árbevétele az eredetileg tervezett 3,517 milliárd forintról 3,696 milliárd forintra növekszik, üzemi eredménye az eredetileg tervezett 107 millió forint veszteségről 63 millió forintos nyereségre, adózás előtti eredménye pedig az eredetileg tervezett 132 millió forint veszteségről 38 millió forint nyereségre módosul.

A bevételek és költségek módosítása mellett szükséges a beruházási terv módosítása is, mivel az új irodaépület építése kapcsán korábban nem tervezett beruházási költségek merülnek fel. A legjelentősebb tétel a 39 millió forintos bútorbeszerzés, valamint kerítés építése, amelyre 15 millió forint szükséges. Tervezett beruházási kiadásaink összesen 76 millió forinttal növekednek az eredeti üzleti tervhez képest, ennek egy részére belső átcsoportosítással fedezetet tud a társaság biztosítani. A belső átcsoportosítással nem fedezett plusz beruházási költség 32 millió forint – ennek fedezetét az amortizációs keret terhére lehet biztosítani.

A társaság felhívja a figyelmet arra, hogy amennyiben a tervezett ingatlanértékesítések nem realizálódnak, a SZOVA Nonprofit Zrt. fizetőképessége már 2021. decemberében veszélybe kerülhet

Az Igazgatóság és a Felügyelőbizottság határozata az ülésen kerül ismertetésre.

1.2./ Javaslat a SZOVA Nonprofit Zrt. által a Szombathelyi Asztalitenisz Körnek nyújtott kölcsönnel kapcsolatos döntés meghozatalára

A SZOVA Nonprofit Zrt. a 445/2019. (IX. 26.) Kgy. számú határozat alapján 2019. november 4-én 15 millió Ft összegű rövid lejáratú kölcsönt nyújtott a Szombathelyi Asztalitenisz Körnek, annak érdekében, hogy a sportegyesület tárgyi eszközöket tudjon vásárolni az Önkormányzat által pályázati forrásból kialakított Szent László király u. 6. szám alatti új asztalitenisz csarnokba. A kölcsönszerződés szerint a visszafizetési határidő 2020. december 31. volt. A szerződésben biztosítékként szerepel, hogy a SZOVA Nonprofit Zrt. inkasszó jogot kap az egyesület bankszámlájára, valamint az, hogy amennyiben a kölcsön visszafizetésére nem kerül sor, a kölcsönből vásárolt felszereléseket, eszközöket a SZOVA Nonprofit Zrt. megvásárolja, a Szombathelyi Asztalitenisz Kör pedig visszabérli 5 évre, évi 3 millió forintért. A kölcsön visszafizetésére nem került sor, ezért a SZOVA 2021. áprilisában felszólította az egyesület elnökét a fizetésre, valamint arra, hogy amennyiben nem tudnak fizetni, adják át a kölcsön terhére megvásárolt eszközök tételes listáját, hogy azok adásvételére és bérletére vonatkozó szerződések előkészítésre kerüljenek. A SZOVA Nonprofit Zrt. az inkasszó jogával nem élt, mivel azzal az egyesület működése ellehetetlenült volna. A felszólítást követően az egyesület elnöke a COVID helyzetre és annak okán a bevételeik elmaradására hivatkozással a kölcsön visszafizetési határidejének 3 évvel történő meghosszabbítását kérte.

Az Igazgatóság és a Felügyelőbizottság határozata az ülésen kerül ismertetésre.

***2./ Weöres Sándor Színház Nonprofit Kft. 2021. I. félévi gazdálkodásáról szóló beszámolójának elfogadása (2. sz. melléklet)***

A színház 2021. I. félévi gazdálkodása több tényezőben eltér a korábbiakhoz képest. A szokásos 5,5 hónap helyett csak 2 hónap állt rendelkezésre az előadások megtartására, és ez időszak alatt is voltak olyan előírások, amelyek kizárták a nézők egy részét. A szokásos május helyett csak a második félévben kezdődhetett meg a következő évad bérleteinek értékesítése. Az üzleti tervben kalkulált 37 millió Ft-tal szemben 61,1 millió Ft ágazati bértámogatásban részesült a színház az év első 5 hónapjára vonatkozóan. Az éves fenntartói és állami támogatásból 16,3 millió Ft-tal nagyobb összeg esik az év első felére, mint a másodikra. Az elmaradt előadások bérlethányada a második félévben kerül visszafizetésre, ez 8 millió Ft-tal fogja terhelni a második félévet. A korlátozott működés költségmegtakarításokat is eredményezett (előadások létrehozásának költségei, épület általános költségei).

A fenntartó által és rajta keresztül folyósított támogatás 252.500 eFt volt, amely teljes egészében rendezésre került pénzügyileg is.

Az árbevétel és egyéb bevétel mindösszesen 343.342 eFt összeget tett ki, amely összegében összhangban van az üzleti tervvel.

A költségek alakulása a következő. Közvetlen anyagköltség 7.654 eFt, alvállalkozói ráfordítás 10.896 eFt, anyagjellegű szolgáltatás 32.481 eFt, bérjellegű ráfordítás és járulékok 178.474 eFt, személyi jellegű ráfordítás 5.479 eFt, értékcsökkenés 9.624 eFt, egyéb kiadás 2.114 eFt volt, összesen 246.908 eFt.

**Összességében a társaság mérlegfőösszege 2021. I. félévre vonatkozóan 296.985 eFt, adózott eredménye pedig 96.434 eFt nyereség.**

A felügyelőbizottság a társaság 2021. I. félévi beszámolóját elfogadta.

***3./ Szombathelyi Médiaközpont Nonprofit Kft.***

3.1. 2021. I. félévi gazdálkodásról szóló beszámoló elfogadása (3. sz. melléklet)

A társaság a 2021-es üzleti év első felét – 16.474 eFt adózás előtti eredménnyel, veszteséggel zárta. A bázisévhez, 2020. I. félévéhez képest kisebb visszaesés mutatkozik, ehhez több tényező járul hozzá. Az értékesítés nettó árbevétele meghaladja a tavalyi szintet. A 20,8 millió Ft-os bevételből 9,28 Millió Ft a SAFO-hoz köthető hirdetési bevétel, a fennmaradó rész a televízióval kapcsolatos. A társaság az első félévben 57,7 millió Ft önkormányzati támogatásban részesült.

Az anyagjellegű ráfordítások a tervezett szint alatt alakultak, csaknem minden költség soron sikerült kisebb megtakarítást elérni. Költségtúllépést egyedül a Savaria Fórum eredetileg 16 oldalra tervezettnél bővebb megjelenése okozott. A személyi jellegű kiadások szintén a tervezettnek megfelelőek voltak. 2021. I. félévben felmerült egyszeri költségek (végkielégítés, felmentés, szabadság megváltás) 7,8 millió Ft-ot tettek ki.

**Összességében a társaság mérlegfőösszege 2021. I. félévre vonatkozóan 110.370 eFt, adózott eredménye pedig – 16.474** **eFt veszteség.**

Bár a Kft. – 11.773 eFt mértékű saját tőkéje kisebb, mint a 4.700 eFt összegű törzstőke fele, azonban tulajdonosi beavatkozást jelenleg nem igényel, mert az üzleti terv elfogadásakor a társaságnak biztosított támogatás révén ez a veszteség kompenzálható.

A felügyelőbizottság a társaság 2021. I. félévi beszámolóját elfogadta.

3.2. 2021. évi üzleti terv módosítása (4. sz. melléklet)

A Kft. ügyvezetője a 2021. évi üzleti terv módosítására tett javaslatot az alábbi indokok alapján: szükséges az anyagjellegű- és személyi jellegű ráfordítások felülvizsgálata az első módosítás óta felmerült változások miatt, az üzleti tervben szereplő beruházásokon túl további beruházások szükségesek, valamint tárgyi eszközök értékesítése is szükségessé vált.

A korábban elfogadott üzleti terv szerint a társaság 150 millió Ft önkormányzati működési támogatásban részesült. Ehhez képest az üzleti terv jelen módosítása további 8 millió Ft kiegészítő támogatást tartalmaz, emellett bevételként pályázati forrásokkal kalkulál a Kft. Az elfogadott üzleti tervhez képest a bevételi sorokon változás az értékcsökkenés elszámolásában figyelhető meg, valamint értékesíteni tervezi a Kft. egy 1997-ben vásárolt utánfutóját, nettó 150.000 Ft előzetes becsült költségen.

Kiadási oldalon a Savaria Fórum megjelentetése kapcsán igénybevett szolgáltatásokban jelenik meg 4,3 millió Ft, a műsorgyártás, -összeállítás, -vezetés soron 2,9 millió Ft, hírügynökségi tevékenység soron 400 ezer Ft többletköltség.

Mindemellett a társaság költözése miatt szükséges a korábbiakban jóváhagyott beruházásokon túl további beruházások megvalósítása, ami 7 millió Ft többlet támogatást igényel.

A társaság által kért 15 millió Ft többlettámogatás az önkormányzat költségvetésének módosításába beépítésre került.

A felügyelőbizottság a társaság 2021. évi üzleti terv II. számú módosítását elfogadta.

***4./ Szombathelyi Képző Központ Közhasznú Nonprofit Kft.***

4.1./ 2021. I. félévi beszámoló (5. sz. melléklet)

A társaság konzorciumi partner a TOP-6.8.2-15-SH1 – Helyi foglalkoztatási együttműködések a megyei jogú város területén és várostérségében „Gazdaság- és foglalkoztatás-fejlesztés partnerség a Szombathelyi Járás területén” című projektben, amelynek keretében komplex munkaerő-piaci szolgáltatásokat nyújt a Kft. Emellett a társaság szakmai megvalósítóként vesz részt a GINOP-6.2.3-17-2017-00039 programban, amelyben a szakképző intézmények pályaorientációs folyamatát segíti. A program a résztvevő konzorciumi tagok egyhangú határozata alapján 2022. március 31. napjáig meghosszabbításra került.

A Szombathelyi Képző Központ Kft. a 2021. 1. félévi működéséhez Szombathely Megyei Jogú Város Önkormányzatától (100 %-os tulajdonos) 5 millió Ft támogatást kapott. Vállalkozási jellegű árbevétele a nem közhasznú oktatási díjból származott, összege 2.911 eFt volt, közhasznú tevékenységből nem származott árbevétele. Pályázati és egyéb bevételekből 12.250 eFt bevételt számolt el a társaság, valamint a projekt keretében beszerzett eszközök értékcsökkenésének feloldásaként további 163 eFt bevétel keletkezett.

Kiadási oldalon 386 eFt anyagköltség, 4.487 eFt igénybevett szolgáltatás költsége, 217 eFt egyéb szolgáltatás költségei, 17.743 eFt személyi jellegű ráfordítás, 374 eFt értékcsökkenési leírás jelentkezett.

**Összességében a társaság mérlegfőösszege 2021 I. félévre vonatkozóan 47.259 eFt, adózott eredménye – 2.833 eFt veszteség.**

Tekintettel arra, hogy a Kft. 9.350 eFt mértékű saját tőkéje a veszteség folytán nem csökkent a 3.530 eFt összegű törzstőke felére, ezért a veszteség rendezése tulajdonosi beavatkozást nem igényel**.**

A felügyelőbizottság a társaság 2021. I. félévi beszámolóját elfogadta.

4.2./ 2021. II. félévi üzleti terv elfogadása (6. sz. melléklet)

Tájékoztatom a Tisztelt Közgyűlést, hogy a 100/2021. IV.29.) PM számú határozatban a Szombathelyi Képző Központ 2021. I. félévére vonatkozó üzleti tervét fogadtam el, tekintettel arra, hogy a korábbi évektől eltérően a társaság a szokásos 21 millió Ft-os támogatás helyett csupán 5 millió Ft-os önkormányzati támogatással számolhatott.

A Kft. elkészítette a második félévre vonatkozó üzleti tervét, amiben a tulajdonos önkormányzat további 5 millió Ft-os támogatásával tervezett, valamint egyéb bevételként tervezésre került a céltartalék év végi feloldása. Ennek eredményeként a társaság tervezett adózott eredménye nulla forint lesz. A támogatás fedezete az önkormányzat költségvetésének módosításába beépítésre került.

A felügyelőbizottság a társaság 2021. II. félévi üzleti tervét elfogadta.

4.3./ A társaság könyvvizsgálójának adatváltozása

A társaság könyvvizsgálója, Kövesdi Anita, a KÖSZ Kft. képviseletében jelezte, hogy a Kft-jét meg kívánja szüntetni, és a könyvvizsgálói tevékenységet a jövőben egyéni vállalkozóként kívánja folytatni. A könyvvizsgáló megbízása 2022. május 31. napjáig szól, így a módosítást a Cégbíróságnál is szükséges átvezetni.

Az új adatok a következők:

Kövesdi Anita Erzsébet egyéni vállalkozó

adószám: 74547849-1-38

nyilvántartási szám: 51172488

MKVK engedélyszám: 004914

cím: 9742 Salköveskút, Petőfi u. 40/A.

A felügyelőbizottság a módosítást elfogadta.

***5./ Fogyatékkal Élőket és Hajléktalanokat Ellátó Közhasznú Nonprofit Kft. 2021. I. félévi gazdálkodásáról szóló beszámolójának elfogadása (7. sz. melléklet****)*

A társaság a 2021. év tervei alapján összesen 584.948 eFt bevétellel számolt, amelynek 49 %-a teljesült az első félévben. A szociális ágazati összevont pótlék támogatás, az állami normatív hozzájárulás a személyes gondoskodást nyújtó ellátásokban, valamint az ellátási szerződés szerinti önkormányzati támogatás időarányosan teljesült. A társaság a 3/2021. (I.28.) PM. számú határozat alapján 15.000 eFt kiegészítő támogatásban részesül az Önkormányzattól, mivel a Kft. a fűnyírási munkák ellátásában is részt vesz az idei évben.

Béremelés a társaságnál 2021. évben nem volt, kizárólag a minimálbér és garantált bérminimum emelésére került sor.

A társaság adózott eredménye 2021. I. félévben 794 eFt lett, amely kedvezőbb a tervezetthez képest. Az eredményt befolyásolja, hogy egyes költségek nem időarányosan merülnek fel, de reális az esélye, hogy a tervezett eredményt év végén is teljesíteni tudja a társaság.

A társaság kötelező feladatainak zavartalan működését 2021. I. félévben biztosítani tudta, likviditási probléma nem merült fel. A társaság továbbra is takarékos gazdálkodást folytat, minden pályázati lehetőséget igyekeznek kihasználni.

**Összességében a társaság mérlegfőösszege 2021. I. félévre vonatkozóan 488.062 eFt, adózott eredménye pedig 794 eFt nyereség.**

A felügyelőbizottság a társaság 2021. I. félévi beszámolóját elfogadta.

***6./ Vas Megyei Temetkezési Kft.***

6.1./ 2021. I. félévi gazdálkodásról szóló beszámoló (8. sz. melléklet)

A társaság pénzügyi helyzetét 2021. I. félévében folyamatosan a stabilitás jellemezte, fizetőképességét a félév folyamán folyamatosan meg tudta őrizni.

A társaság nettó árbevétele (229.389 eFt) az előző évi adatokhoz viszonyítva 1,23 %-kal nőtt. Az egyéb bevételek összege 11.887 eFt volt.

A társaság 2021. I. félévi összes ráfordítása 206.004 eFt, ebből anyagjellegű ráfordítás 87.438 eFt, személyi jellegű ráfordítás 104.738 eFt, értékcsökkenési leírás 8.580 eFt, egyéb ráfordítás 4.822 eFt.

A társaság 100 %-os tulajdonosa a Kemenesaljai Kistelepülésekért Nonprofit Kft.-nek, azonban 2021. I félévben semmiféle tranzakciót nem folytatott a két társaság egymással.

**Összességében a társaság 2021. I. félévi beszámolója 1.073.768 eFt mérlegfőösszeget és 31.895 eFt adózott eredményt mutat.**

A felügyelőbizottság a társaság 2021. I. félévi beszámolóját elfogadta.

6.2./ A 2021. évi üzleti tervben nem szereplő elidegenítés jóváhagyása

A társaság ügyvezetője az alábbi kéréssel fordult Önkormányzatunkhoz. A társaság tulajdonát képezik az alábbi tárgyi eszközök, amelyek a társaság feladatai ellátásához nem szükségesek, ezért értékesíteni kívánják azokat:

* 1 db faaprító gép (amortizációval csökkentett nettó értéke 0 Ft)
* 1 db ipari lombszívógép (amortizációval csökkentett nettó értéke 0 Ft)
* 1 db seprőberendezés (amortizációval csökkentett nettó értéke 295.363,- Ft)
* 1 db APE Long Deck 3 kerekű platós autó (amortizációval csökkentett nettó értéke 272.155,- Ft)

Továbbá a társaság számára feladatai ellátásához szintén nem szükséges a Kft. tulajdonában lévő Kemenesaljai Kistelepülésekért Nonprofit Kft. tulajdonát képező Kemeneskápolna 064/7 hrsz.-ú ingatlanon álló épületegyüttes.

Ügyvezető Asszony a Közgyűlés jóváhagyását kéri a fenti vagyonelemek értékesítéséhez.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 20. § (2) bekezdése értelmében a többségi vagy kizárólagos tulajdonú gazdasági társaság tulajdonában lévő ingatlan és portfólióvagyon üzleti tervében nem szereplő elidegenítés, megterhelés, beruházás kérdésében minden esetben a Közgyűlés jogosult dönteni.

***7./ Szombathelyi Parkfenntartási Kft. 2021. I. félévi gazdálkodásáról szóló beszámolójának elfogadása (9. sz. melléklet)***

A társaság saját tőkéje 2020. I. félévére vonatkozóan 60.207 eFt, nettó árbevétele 137.049 eFt.

A költségek között legjelentősebbek a bérköltségek, bérjárulékok, telephely bérleti díja, rezsiköltségek, amortizációs költségek, iparűzési adó.

A társaság adózott eredménye – 17.367 eFt, amelynek oka, a társaság az idényjellegű tevékenység végzése miatt 2021. első félévében kevesebb árbevétellel tudott gazdálkodni, ezzel szemben a kiadások szinte folyamatosan jelentkeztek.

Összességében a társaság 2021. I. félévi beszámolója 111.089 eFt mérlegfőösszeget és -17.367 eFt adózott eredményt, veszteséget mutat.

Tekintettel arra, hogy a Kft. 60.207 eFt mértékű saját tőkéje a veszteség folytán nem csökkent a 25.500 eFt összegű törzstőke felére, ezért a veszteség rendezése tulajdonosi beavatkozást nem igényel.

A felügyelőbizottság a társaság 2021. I. félévi beszámolóját elfogadta.

***8./ Savaria Városfejlesztési Kft. 2021. I. félévi gazdálkodásáról szóló beszámolójának elfogadása (10. sz. melléklet)***

A Kft. 2021. évi üzleti tervében a tervezett éves bevételéből a féléves gazdálkodás során 54.216 eFt realizálódott, ez az éves tervezett bevétel 33,6 %-a. A bevétel a következő tényezőkből tevődik össze:

51.690 eFt belföldi értékesítés árbevétele,

7.500 eFt alapítói támogatás,

1.560 eFt egyéb bevétel

1.367 eFt CLLD projekt támogatása

193 eFt TOP-6.9.2 projekt támogatása

6.534 eFt aktivált saját teljesítmény értéke (ki nem számlázott projektmenedzsment díjak).

A 2021. I. félév során a ténylegesen felmerült kiadás 67.537 eFt volt, ebből személyi jellegű kiadás 39.826 eFt, amely a tervezett költség 49,6 %-a.

A társaság likviditási helyzete jelenleg stabil, de az elmúlt évek során figyelembe vett befejezetlen termelés értéke eléri az 30,2 millió Ft-ot, ami a projektcsúszások miatti menedzsment szolgáltatások ki nem számlázott tételeiből adódik. A bevételek növelése és a pénzügyi egyensúly fenntartása érdekében a jövőben is törekszik a Kft. arra, hogy egyéb más jellegű - projektmenedzsmenten kívüli - tevékenységet is elvállaljon, amelyre a magas szintű szakmai tudással bíró humánerőforrás rendelkezésre áll.

Összességében a társaság 2021. I. félévi beszámolója 178.350 eFt mértékű mérlegfőösszeget és – 13.321 eFt adózott eredményt, veszteséget mutat.

Tekintettel arra, hogy a Kft. 9.851 eFt mértékű saját tőkéje a veszteség folytán nem csökkent a 3.000 eFt összegű törzstőke felére, ezért a veszteség rendezése tulajdonosi beavatkozást nem igényel.

A felügyelőbizottság a társaság 2021. I. félévi beszámolóját elfogadta.

***9./ Savaria Turizmus Nonprofit Kft.***

9.1./ 2021. I. félévi beszámoló (11. melléklet)

A Kft. 2020. I. félévi mérlegét – 5.370 eFt veszteséggel zárta. A koronavírus járvány alatti lezárások miatt az első 5 hónap a társaság életében az előkészületek, marketingstratégia és a pályázatok kidolgozása jegyében zajlott.

A Tourinform Iroda annak ellenére, hogy csak májusban tudott kinyitni, 150.000 Ft-os bevételt produkált az új szolgáltatásaival és árukészletével. A TDM tagoknak nyújtott szolgáltatások értékesítésére a Kft. együttműködési megállapodást köt a társaság másik tulajdonosával, a Szombathelyi Turisztikai és Testvérvárosi Egyesülettel. Az ebből fakadó bevételek azonban csak a második félévben realizálódnak.

A szigorú gazdálkodásnak köszönhetően a kiadásokat sikerült jelenősen visszaszorítani. A tervezett szombathelyi turisztikai honlap kivitelezési, informatikai programozási munkái leállításra kerültek, ez vélhetően 2022-ben folytatódhat.

**Összességében a társaság mérlegfőösszege a 2021. I. félévre vonatkozóan 121.493 eFt, adózott eredménye – 5.370** **eFt veszteség.**

Tekintettel arra, hogy a Kft. 37.909 eFt mértékű saját tőkéje a veszteség folytán nem csökkent a 3.000 eFt összegű törzstőke felére, ezért a veszteség rendezése tulajdonosi beavatkozást nem igényel.

A felügyelőbizottság határozata az ülésen kerül ismertetésre.

9.2./ 2021. évi üzleti terv módosítása (12. melléklet)

A Savaria Turizmus Nonprofit Kft. 2021. július 01. napjától átvette a Történelmi Témapark („Ferenceskert”) üzemeltetését. Bővült a Társaság feladatköre, munkavállalói létszáma és ezzel párhuzamosan módosult az önkormányzati támogatás mértéke is. Emiatt szükségessé vált a Társaság 2021. évi üzleti tervének módosítása is. A módosítás során a feladatbővülésen túl szerepelnek azok a változások is, amelyekről az üzleti év tervezése során még állt rendelkezésre elegendő információ, illetve a pandémia miatti lezárások miatt nem lehetett bevételként, illetve fedezet hiányában kiadásként megtervezni. Az önkormányzati támogatás mértéke emelkedik a Történelmi Témapark működtetésének költségeivel (7.000 eFt) + 1 fő gondnok bérköltségével (2.334 eFt), és az „Érezd Szombathelyt! 2021 programsorozat támogatási összegével (21.000 eFt). A bevételek három pályázati támogatási forrásból is bővülnek: (NKA, EMMI, Visegrádi Alap), emellett a kereskedelmi bevételek is növekednek év végéig az eredetileg tervezetthez képest. Kiadási oldalon az első félév tapasztalati adataival, valamint a fenti bevételek kiadási oldalával került módosításra az üzleti terv, illetve új bevételi források mellett új kiadási tételeket is tervezett a Kft.

A felügyelőbizottság határozata az ülésen kerül ismertetésre.

9.3./ Feladatellátási-megállapodás módosítása (13. melléklet)

A Történelmi Témapark üzemeltetésének átvétele miatt szükséges módosítani az Önkormányzat és a Kft. között, 2020-ban kötött feladatellátási megállapodást. Az előterjesztés mellékletét képező megállapodás IV.8. pontjában kerültek meghatározásra a Kft. Történelmi Témaparkkal kapcsolatban meghatározott feladatai.

***10./ Szombathelyi Távhőszolgáltató Kft. 2021. I. félévi gazdálkodásáról szóló beszámolójának elfogadása (14. sz. melléklet)***

A társaság féléves értékesítési nettó árbevétele 1.471.156 eFt volt, a féléves terv 106 %-a. A társaság féléves adózás előtti eredménye 127.169 eFt (féléves terv 96%-a) volt.

A távhőszolgáltató célja felhasználó-központú szolgáltatás kialakítása, amely korszerű és környezetbarát technológiák alkalmazásával biztosítja a fogyasztók számára a gazdaságos, biztonságos és hatékony szolgáltatást.

2021. év első félévében villamos energia értékesítésére nem került sor. Az állami támogatás mértéke 291.794 eFt volt 2021. I. félévében. Az energiatámogatás az alaptevékenység teljes – támogatást is beleértve – bevételének közel 16%-át teszi ki.

A szolgáltatás közvetlen üzemi költségeinek közel 67%-a energia ill. anyagjellegű ráfordítás, 5%-a értékcsökkenés, 14%-a személyi jellegű, 14%-a egyéb ráfordítás. Az anyagjellegű ráfordítások értéke 1.279.331 eFt-ot tett ki. A személyi jellegű ráfordítások értéke 277.681 eFt, 2021. I. félévében az értékcsökkenés 89.729 eFt-ot tett ki. Egyéb ráfordításaink 257.274 eFt. A társaság 2021-ben nem rendelkezik értékpapírral.

Társaságunk fő célkitűzése a 2021-es üzleti év további részében is a szolgáltatás folyamatos, elvárt színvonalú biztosítása.

**Összességében a társaság mérlegfőösszege a 2020. I. félévre vonatkozóan 4.426.266 eFt, adózott eredménye 115 724 eFt nyereség.**

**A felügyelőbizottság a társaság 2021. I. félévi beszámolóját elfogadta.**

***11./ SZOVA Szállodaüzemeltető Kft.***

11.1./ 2021. I. félévi gazdálkodásáról szóló beszámolójának elfogadása (15. sz. melléklet)

A SZOVA Szállodaüzemeltető Kft. által a Tófürdő területén megvalósítani tervezett négycsillagos szálloda tervezési és engedélyezési folyamata 2019-ben befejeződött. A szálloda kivitelezését azonban a társaság nem tudja megkezdeni, mivel a finanszírozáshoz szükséges fedezetnek csak egy része áll rendelkezésre. A 2019. májusában készült tervezői költségbecslés szerint a hotel kivitelezési költsége az eredetileg tervezett 1,7 milliárd forintnak közel a duplája, ~3 milliárd forint lett volna. Az azóta eltelt több mint két év alatt bekövetkezett áremelkedések miatt ma ennél is lényegesen magasabb – becslések szerint ~4 milliárd forint – kivitelezési költséggel kellene számolni.

Az eredeti elképzelés szerint a beruházás 450 millió forint önerőből és ~1,2 milliárd forint bankhitelből került volna finanszírozásra. A megnövekedett költségek miatt ma a beruházás megvalósításához minimálisan szükséges önerő a számítások szerint meghaladja az 1 milliárd forintot. Szombathely Megyei Jogú Város Önkormányzata a beruházással kapcsolatos 2019. évi egyeztetések alapján kész volt szerepet vállalni a finanszírozásban, azonban a koronavírus járvánnyal összefüggő önkormányzati bevételkiesés mára az önkormányzati szerepvállalás esélyét minimálisra csökkentette A saját források összege emiatt korlátozott. A Kft. figyelemmel kíséri a turizmus és vendéglátás fejlesztését szolgáló pályázati és támogatási lehetőségeket, azonban eddig nem nyílt olyan finanszírozási forma, amelyet igénybe lehetne venni a projekt megvalósítására – így a szálloda megvalósításában 2020-ban és 2021. első félévében érdemi előrelépést nem volt.

A szállodaépítés bizonytalansága miatt felmerült a társaság tevékenységi körének bővítése. 2020. október végén a 336/2020. Kgy. számú határozatában a Közgyűlés felkérte a társaságot, hogy dolgozza át a Tófürdő területén megvalósítandó rekreációs központ finanszírozási és üzleti tervét. Ennek a feladatnak a végrehajtását azonban a koronavírus második és harmadik hulláma egyelőre megakadályozta. Bár a rendezvényközpont koncepcióterve elkészült, a projekt folytatását az Önkormányzat felfüggesztette.

A SZOVA Szállodaüzemeltető Kft.-nek 2021. első félévében bevétele nem keletkezett és beruházási költségek sem merültek fel. A működéssel kapcsolatos adminisztratív költségek – könyvvizsgálói díj, kamarai tagdíj és bankszámlavezetés költsége – összesen 217 ezer forintot tettek ki, ennek megfelelően első félévi üzemi eredmény 217 ezer forint veszteség. Ez megegyezik a 2020. első félévi üzemi eredménnyel. A SZOVA Nonprofit Zrt. által 2018-2019-ben a társaságnak nyújtott 75 millió forintos tagi kölcsön első félévi kamatköltsége 325 ezer forint, ami pénzügyi ráfordításként került elszámolásra. Így a társaság adózott eredménye 2021. első hat hónapjában 542 ezer forint veszteség. A jegybanki alapkamat növekedése miatt a második félévben finanszírozási költség és ezzel együtt a veszteség növekedésével kell számolni. A pénzeszközök egyenlege 2021. június 30-án 12.270 ezer forint volt. A tagi kölcsönből eredő hosszú lejáratú tartozás egyenlege félévkor 75.709 ezer forint, ÁFA visszaigénylésből eredő követelés pedig 150 ezer forint volt. Az előző évek kumulált vesztesége 3.025 ezer forint. Amennyiben a járványügyi helyzet lehetővé teszi, 2021. második félévében a Kft. folytatja a Közgyűlés által meghatározott feladatok végrehajtását.

**Összességében a társaság 2021. I. félévi beszámolója 122.467 eFt mértékű mérlegfőösszeget, adózott eredménye -542 eFt veszteséget mutat.**

A Felügyelőbizottság határozata az ülésen kerül ismertetésre.

11.2./ Javaslat a SZOVA Szállodaüzemeltető Kft., mint beruházó tulajdonában lévő szállodaprojekt értékesítésére vagy befektető bevonására (16. sz. melléklet)

A SZOVA Szállodaüzemeltető Kft. ügyvezetője az előterjesztéshez mellékelt javaslatokat fogalmazta meg a Tófürdő területére tervezett szálloda projekt jövőjével kapcsolatban. Több tényező együttes hatása miatt az eredeti konstrukció szerinti beruházás megvalósításának jelenleg nincs reális esélye. Ezért a társaság két javaslattal élt. Az egyik verzió szerint az országos médiában történő meghirdetéssel, szakmai szervezetek bevonásával meg kell kísérelni a teljes projekt értékesítését, a másik lehetőség pedig olyan befektetőt kell keresni, aki befektető partnerként hajlandó részt venni a beruházás finanszírozásában.

A Felügyelőbizottság határozata az ülésen kerül ismertetésre.

***12./ SZOVA-Projekt Kft.***

12.1./ 2021. évi üzleti terv elfogadása (17. sz. melléklet)

A SZOVA Nonprofit Zrt. azzal a céllal alapította meg a SZOVA-Projekt Projektfejlesztési Kft.-t, hogy a Szombathely Megyei Jogú Város Önkormányzata által jóváhagyott ingatlanfejlesztési projekteket a korábbiaknál rugalmasabban és költséghatékonyabban tudja megvalósítani és könnyebben tudjon alkalmazkodni a gyorsan változó piaci körülményekhez.

A társaság ügyvezetője elkészítette a 2021. évi üzleti tervet, amelyet az alábbiakban kívánok röviden összefoglalni.

A Kft. 2021. április 15-én került bejegyzésre, a 3 millió forint törzstőkét a tulajdonos rendelkezésre bocsátotta. A SZOVA-Projekt Kft. saját kivitelezői kapacitással nem rendelkezik. Feladatuk projektfejlesztési lehetőségek kidolgozása, ingatlanfejlesztési projektek előkészítése, a beszerzési, versenyeztetési eljárások lebonyolítása, a kivitelezők munkájának koordinálása és ellenőrzése lesz. Emellett a társaság által megvalósításra kerülő beruházások előnye lehet, hogy egy-egy projekt kockázata nem veszélyezteti a SZOVA Nonprofit Zrt. egészének likviditását.

2021. évi fő feladat – a többi projektelképzelés folyamatos előkészítése mellett – a SZOVA Nonprofit Zrt. tulajdonában lévő Széll Kálmán utca 24. – Kisfaludy Sándor utca 37-41. alatti ingatlanegyüttes fejlesztésére kidolgozott elképzelés megvalósítási lehetőségének vizsgálata és a konkrét megvalósítási koncepció kidolgozása.

Az ügyvezető tájékoztatása szerint a SZOVA-Projekt Kft. azzal tudja csökkenteni az ingatlanfejlesztések költségét, hogy a generálkivitelezői tevékenység egy részét – vállalkozók kiválasztása, anyagbeszerzés, koordináció, műszaki ellenőrzés – magára vállalja. Ez a megoldás jóval több munkával jár, de pénzügyi szempontból jelentős megtakarítást hozhat. A SZOVA Nonprofit Zrt. korábbi beruházásai kapcsán szerzett tapasztalatuk az, hogy a generálkivitelező bevonása lényegesen, 20-40%-kal megdrágíthatja a projekteket. A projekt költségvetés összeállításához tehát a beruházás szakipari tevékenységekre történő felbontása, majd az egyes szakipari feladatokra vonatkozó kivitelezői árajánlatok beszerzése szükséges.

A beérkező árajánlatok alapján össze kell állítani a projekt költségvetését és meg kell határozni a fajlagos bekerülési költséget. Ezt kell összevetni az elérhető piaci értékesítési árral és az eredmény alapján kell döntést hozni a projekt megvalósításáról vagy elvetéséről. A projekt további előkészítését akkor érdemes folytatni, ha ez a számítás pozitív eredményt hoz és valószínűsíthető, hogy a fejlesztés eredményeként nyereséget tud realizálni. Amennyiben a projekt a számítások alapján nem valósítható meg gazdaságosan, akkor más hasznosítási lehetőséget kell keresni, vagy értékesíteni kell az ingatlanokat jelenlegi állapotukban. A projekt megvalósítására vonatkozó végső döntést a tulajdonos és Szombathely Megyei Jogú Város Közgyűlése elé terjeszti jóváhagyásra a Kft.

A projekt megvalósítási konstrukciójának kidolgozása a SZOVA-Projekt Kft. és a SZOVA Nonprofit Zrt. közötti kapcsolatrendszer szabályozását, az együttműködési feltételek meghatározását jelenti.

A 2021. évi üzleti tervük feltételezése az, hogy összeállítja a társaság a Széll Kálmán utca – Kisfaludy Sándor utca projekt költségvetését, elvégzi a gazdaságossági számításokat, és amennyiben indokolt, javaslatot tesz a projekt megvalósítására. A javaslat tartalmazza az értékesítési stratégiát, a finanszírozási és a megvalósítási konstrukciót.

Bevétellel a kft. 2021. évben nem számol.

A működéssel kapcsolatos tervezett kiadások az alábbiak:

* könyvvizsgálati díj (30.000 Ft/hó): 270.000 Ft
* számviteli szolgáltatás díja (5.000 Ft/hó): 30.000 Ft
* bankköltség: 60.000 Ft
* cégalapítással kapcsolatos illetékek, eljárási díjak: 50.000 Ft
* egyéb működési költségek: 100.000 Ft
* összesen: 510.000 Ft

Az üzleti terv szerint ezekre a költségekre az ingatlanfejlesztés (vagy ingatlanértékesítés) eredményének kell majd utólag fedezetet biztosítania.

Beruházási költségek felmerülésével 2021-ben nem számolnak, a likviditást a rendelkezésre bocsátott törzstőke év végéig biztosítja.

A Felügyelőbizottság határozata az ülésen kerül ismertetésre.

12.2./ 2021. I. félévi gazdálkodásról szóló beszámoló elfogadása (18. sz. melléklet)

A SZOVA Nonprofit Zrt. 2021. áprilisában 3 millió forintos törzstőkével hozta létre a társaságot, a SZOVA-Projekt Kft.-t, aminek feladata a SZOVA Nonprofit Zrt. ingatlanfejlesztéseinek a korábbinál rugalmasabb és költséghatékonyabb megvalósítása és az anyacég alaptevékenységek mentesítése a projektfejlesztések kockázata alól.

2021. évre a Széll Kálmán utca 24. – Kisfaludy Sándor utca 37. ingatlan-együttes fejlesztésének előkészítését, megvalósítási lehetőségének vizsgálatát és kidolgozását tűzte ki célként a Kft. A SZOVA Nonprofit Zrt. elkészíttette a két telek beépítésére vonatkozó engedélyes és kiviteli terveket és az építési engedélyt is megszerezte, összesen 23 lakás építésére. A beruházás megkezdése előtt a telken található épületek bontásra kerülnek, a bontási terv szintén elkészült. A projekt megvalósítását Szombathely Megyei Jogú Város Önkormányzata is prioritásként kezeli.

A társaság első konkrét feladata a beruházási költségek meghatározása és javaslattétel a finanszírozás módjára. Ehhez elsődlegesen megbízható indikatív kivitelezői ajánlatok beszerzése szükséges.

A munka megkezdődött, azonban a jelenlegi építőipari és ingatlanpiaci környezetben rendkívül nehéz és kockázatos bármilyen előrejelzést készíteni. Ezért próbál a Kft. körültekintően és megfelelő óvatossággal eljárni és mind kivitelezői, mind értékesítői oldalon olyan piaci szereplőkkel kapcsolatot teremteni, akikkel hosszú távú együttműködést lehet kialakítani.

A 2021. április – június időszakban a társaságnak bevétele nem keletkezett. Költségként a cégalapítással, a bankszámla vezetéssel és a könyvviteli, könyvvizsgálói feladatok ellátásával kapcsolatban felmerült költségeket, összesen 90 ezer forintot számolt el.

**Összességében a társaság mérlegfőösszege 2021. I. félévre vonatkozóan 3.005 eFt, adózott eredménye pedig – 90 eFt veszteség.**

A Felügyelőbizottság határozata az ülésen kerül ismertetésre.

***13./ VASIVÍZ ZRt. 2021. I. félévi gazdálkodásáról szóló beszámolójának elfogadása (19. sz. melléklet)***

A társaság I. félévi korrigált összes bevétele 3 627 482 eFt, a tervezett összeg 47,3 %-a. Ezen bevétel ivóvíztermelés és -szolgáltatásból, szennyvízelvezetés és -tisztításból, ipari vízszolgáltatásból, fürdőszolgáltatásból, építőipari tevékenységből, exportértékesítésből, pénzügyi bevételekből tevődik össze.

Az I. félév korrigált összes költsége és ráfordítása 3 802 819 eFt, a tervezett összeg 48 %-a.

Az elsődleges tevékenységek adózás előtti együttes eredménye –238 158 eFt, a másodlagos tevékenységek együttes eredménye 75 065 eFt, ebből a fürdőtevékenység eredménye –100 682 eFt.

A beszámoló rögzíti, hogy az egyéb bevételek tervezett összegében nem szerepel az Önkormányzattól az uszoda veszteség finanszírozására korábbi években kapott támogatás.

**Összességében a társaság mérlegfőösszege 2021. év I. félévében 5.645.576 eFt, adózott eredménye – 163.093 eFt veszteség.**

A beszámoló a bevételek és kiadások, valamint az eredmény bemutatásán túl kitér a társaság által végzett fejlesztések, beruházások, építési tevékenység, eszközfenntartás és hibaelhárítás, vízminőség, szennyvíztisztítás, környezetvédelem és hatósági ellenőrzés körében tett intézkedések, valamint a létszám- és bérgazdálkodás részletes ismertetésére is.

Az Igazgatóság és a Felügyelőbizottság a társaság 2021. I. félévi beszámolóját elfogadta.

***14. Javaslat a PRENOR Kft. bérleti szerződésével összefüggő döntések meghozatalára***

A Közgyűlés a 153/2013. (III. 28.) Kgy. számú határozatában az önkormányzat, mint bérbeadó és a PRENOR Kertészeti és Parképítő Kft., mint bérlő között 1994. szeptember 6-án létrejött bérleti szerződés felülvizsgálata alapján a „Bérleti szerződés megújítását” illetve a „Mezőgazdasági haszonbérleti szerződést” jóváhagyta, és felhatalmazta a polgármestert azoknak az önkormányzat képviseletében történő aláírására. A szerződések aláírására 2013. április 24. napján került sor.

A megújított bérleti szerződés 9. és 10. pontjai a szerződés tárgyát képező bérleményeken végzendő felújítás és korszerűsítés szabályait az alábbiakban határozzák meg:

„A felújítási költségek a Bérbeadót terhelik. A Felek megállapodnak, hogy a Bérlő minden év február 28. napjáig eljuttatja a Bérbeadónak az éves üzleti terv mellékletét képező beruházási tervet. A Felek megállapodnak abban, hogy amennyiben a beruházási tervben szereplő felújítási munka elvégzése szükségessé válik, úgy arról a Bérlő műszaki leírással és tételes költségvetéssel értesíti a Bérbeadót. Az értesítésre a Bérbeadó nyilatkozni köteles az értesítés kézhezvételétől számított 30 napon belül. A Bérbeadó válasznyilatkozatában a Bérlő felújításra vonatkozó kérelmét vagy elfogadja, vagy elutasítja, illetve részleges átdolgozásra visszaadhatja. Amennyiben a Bérbeadó az értesítés igazolt átvételétől számított 30 napon belül nem nyilatkozik, úgy a Bérlő felújításra való igényét teljes egészében elfogadottnak kell tekinteni. A Bérbeadói válasznyilatkozatot postai úton kell megküldeni azzal, hogy ezt az iratot a harmincadik napon postára kell adni.

A felújítási munkálatokat a Bérlő végzi el a Bérbeadó helyett, annak teljesítését igazolja a Bérbeadó felé, melynek teljesítését a Bérbeadó ellenőrizheti. Amennyiben a Bérlő igazolásának átvételét követő harminc napon belül a Bérbeadó nem nyilatkozik, a teljesítést elfogadottnak kell tekinteni. A határidő számítására nézve a 9.1. pontban foglaltak az irányadóak.

**Az elfogadást követően a Bérlő bérbeszámítással élhet a Bérbeadó felé, melynek maximális mértéke az éves bérleti díj 30 %-a.**

10. …A korszerűsítés körébe tartozó munkálatok költségei a Bérbeadót terhelik, ha ilyenre sor kerülne. Erre nézve is alkalmazni kell a felújítással összefüggésben tett és a jelen szerződés 9.2. és 9.3. pontjában foglalt nyilatkozatokat és eljárásokat.”

Utolsó alkalommal 2017-ben élt a társaság ezzel a lehetőséggel, akkor a tervezett beruházást elvégeztette, és arról a szerződés rendelkezéseinek megfelelő elszámolást az önkormányzat részére megküldte.

A PRENOR Kft. ügyvezetője 2020-ban már kérelmezte az általuk bérelt önkormányzati tulajdonban lévő szombathelyi 2/7 hrsz-ú, Béke téren található telephelyen lévő hűtőház tetőszigetelési munkálatainak elvégzéséhez (ami jelenleg már halaszthatatlan munka, mivel az épület beázik) és a bérbeszámításhoz történő hozzájárulást, azonban az akkor elutasításra került, mivel a tervezett felújítást a társaság 2020-ban nem tudta volna elvégezni. 2021. február 3-án ismét kérelmet nyújtott be Ügyvezető úr, akkor az Önkormányzat a bizonytalan pénzügyi helyzetre tekintettel nem tudott döntést hozni.

2021. július 1. napján kelt levelében a társaság ismét kérte az önkormányzat hozzájárulását és a megújított bérleti szerződés 9.3. pontja szerinti bérbeszámítást a fent nevezett munka elvégzéséhez.

Ügyvezető úr tájékoztatása szerint a tervezett munkák költségének meghatározására egy 2020. október 12-én kelt árajánlat áll rendelkezésre, ami szerint a kivitelezés költsége 10.518.550,- Ft + ÁFA, azaz bruttó 13.358.559,- Ft. Ez az összeg a kivitelezés megvalósulásáig várhatóan jelentősen emelkedni fog.

A bérleti szerződés 9.3. pontja alapján a bérbeszámítás maximális mértéke az éves bérleti díj 30 %-a lehet. A bérleti díj összege jelenleg 33.172.126,- Ft/év + ÁFA, amelynek 30 %-a 9.951.638,- Ft + ÁFA, vagyis a tervezett fenti felújítási munkák elvégzése a keretösszegbe nem fér bele, így elszámolása részben a 2022. évre is át fog húzódni.

Szombathely Megyei Jogú Város Önkormányzata vagyonáról szóló 10/2014. (XII. 23.) önkormányzati rendelet 18. § (1) bekezdés b) pontjában rögzített értékhatárra figyelemmel a döntés meghozatalára a polgármester rendelkezne hatáskörrel, azonban tekintettel arra, hogy a bérleti díj teljes összege a költségvetésben betervezésre került, ezért szükséges a költségvetési rendeletben – a pénzmozgással egyébként nem járó – beszámításra kerülő összegnek a kiadási oldalon történő feltüntetése.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2021. szeptember 23.**

**/: Dr. Nemény András :/**

**I.**

**Határozati javaslat**

**……/2021. (IX.30.) Kgy. sz. határozat**

1. Szombathely Megyei Jogú Város Közgyűlése a **SZOVA Szombathelyi Vagyonhasznosító és Városgazdálkodási Nonprofit Zrt.** 2021. I. félévi beszámolóját elfogadja.

2. A Közgyűlés jóváhagyja a társaság 2021. évi üzleti tervének módosítására vonatkozó javaslatokat. Eszerint a SZOVA Nonprofit Zrt. 2021. évi tervezett árbevétele 3.696.230 eFt-ra, üzemi eredménye 62.998 eFt nyereségre, adózás előtti eredménye pedig 38.353 eFt nyereségre módosul, amely nem tartalmazza a devizakötvény átértékeléséből eredő árfolyamkülönbözetet.

3. A Közgyűlés jóváhagyja, hogy a társaság az amortizációs kerete terhére az eredetileg tervezett 176.936 eFt helyett 208.936 eFt értékű beruházást valósítson meg. Az éves beruházási keretösszeg 953.186 eFt-ról 985.186 eFt-ra emelkedik.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Németh Gábor, a társaság vezérigazgatója

Nagyné dr. Gats Andrea, a Jogi és Képviselői Osztály vezetője)

Határidő: azonnal

**II.**

**Határozati javaslat**

**……/2021. (IX.30.) Kgy. sz. határozat**

Szombathely Megyei Jogú Város Közgyűlése jóváhagyja a SZOVA Nonprofit Zrt. által a Szombathelyi Asztalitenisz Körnek nyújtott 15 millió forint összegű kölcsön visszafizetési határidejének 2023. december 31. napjáig történő meghosszabbítását és felhatalmazza a SZOVA Nonprofit Zrt. vezérigazgatóját a szerződésmódosítás aláírására.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Németh Gábor, a társaság vezérigazgatója

Nagyné dr. Gats Andrea, a Jogi és Képviselői Osztály vezetője)

Határidő: azonnal

**III.**

**Határozati javaslat**

**……/2021. (IX.30.) Kgy. sz. határozat**

Szombathely Megyei Jogú Város Közgyűlése a **Weöres Sándor Színház Nonprofit Kft**. 2021. I. félévi beszámolóját elfogadja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Szabó Tibor András, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**IV.**

**Határozati javaslat**

**……/2021. (IX.30.) Kgy. sz. határozat**

Szombathely Megyei Jogú Város Közgyűlése a **Szombathelyi Médiaközpont Nonprofit Kft**. 2021. I. félévi beszámolóját elfogadja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Horváth Zoltán, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**V.**

**Határozati javaslat**

**……/2021. (IX.30.) Kgy. sz. határozat**

A Szombathely Megyei Jogú Város Közgyűlése a Szombathelyi Médiaközpont Nonprofit Kft. 2021. évi üzleti tervének 2. számú módosítását 15.000.000 Ft önkormányzati többlet támogatással jóváhagyja, amely támogatásból 8.000.000 Ft működési támogatás, 7.000.000 Ft beruházási célú támogatás.

A Közgyűlés a Szombathelyi Médiaközpont Nonprofit Kft. tulajdonát képező 1 db 142/3 leltári számú, „közvetítő kocsi” megnevezésű tárgyi eszköz értékesítéséhez hozzájárul.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Horváth Zoltán, a társaság ügyvezetője

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**VI.**

**Határozati javaslat**

**……/2021. (IX.30.) Kgy. sz. határozat**

Szombathely Megyei Jogú Város Közgyűlése a **Szombathelyi Képző Központ Nonprofit Kft**. 2021. I. félévi beszámolóját elfogadja.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Bálint András, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**VII.**

**Határozati javaslat**

**……/2021. (IX.30.) Kgy. sz. határozat**

Szombathely Megyei Jogú Város Közgyűlése a Szombathelyi Képző Központ Nonprofit Kft. 2021. II. félévi üzleti tervét 5.000.000 Ft önkormányzati működési támogatással jóváhagyja.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Bálint András, a társaság ügyvezetője

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője)

**Határidő:** azonnal

**VIII.**

**Határozati javaslat**

**……/2021. (IX.30.) Kgy. sz. határozat**

Szombathely Megyei Jogú Város Közgyűlése jóváhagyja, hogy a Szombathelyi Képző Központ Nonprofit Kft. könyvvizsgálói feladatait 2021. október 1. napjától Kövesdi Anita Erzsébet (adószám: 74547849-1-38, nyilvántartási szám: 51172488, MKVK engedélyszám: 004914, cím: 9742 Salköveskút, Petőfi u. 40/A.) egyéni vállalkozóként lássa el.

A Közgyűlés felhatalmazza a polgármestert az alapító okirat módosításának aláírására.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Bálint András, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**IX.**

**Határozati javaslat**

**……/2021. (IX.30.) Kgy. sz. határozat**

Szombathely Megyei Jogú Város Közgyűlése a **Fogyatékkal Élőket és Hajléktalanokat Ellátó Közhasznú Nonprofit Kft**. 2021. I. félévi beszámolóját elfogadja.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Németh Klára, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** azonnal

**X.**

**Határozati javaslat**

**……/2021. (IX.30.) Kgy. sz. határozat**

Szombathely Megyei Jogú Város Közgyűlése a **Vas Megyei Temetkezési Kft**. 2021. I. félévi beszámolóját elfogadja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Jancsóné Sárdi Katalin, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: azonnal

**XI.**

**Határozati javaslat**

**……/2021. (IX.30.) Kgy. sz. határozat**

A Közgyűlés a Vas Megyei Temetkezési Kft. tulajdonát képező 1 db faaprító gép, 1 db ipari lombszívógép, 1 db seprőberendezés, 1 db APE Long Deck 3 kerekű platós autó, valamint a Kft. tulajdonában lévő Kemenesaljai Kistelepülésekért Nonprofit Kft. tulajdonát képező Kemeneskápolna 064/7 hrsz.-ú ingatlanon álló épületegyüttes értékesítéséhez hozzájárul azzal, hogy az ingatlan eladási ára nem lehet alacsonyabb a szakértői értékbecslésben meghatározott árnál.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Jancsóné Sárdi Katalin, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: azonnal

**XII.**

**Határozati javaslat**

**……/2021. (IX.30.) Kgy. sz. határozat**

Szombathely Megyei Jogú Város Közgyűlése a **Szombathelyi Parkfenntartási Kft**. 2021. I. félévi beszámolóját elfogadja.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Kiss Dávid, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: azonnal

**XIII.**

**Határozati javaslat**

**……/2021. (IX.30.) Kgy. sz. határozat**

Szombathely Megyei Jogú Város Közgyűlése a **Savaria Városfejlesztési Nonprofit Kft**. 2021. I. félévi beszámolóját elfogadja.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Kovácsné Takács Klaudia, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: azonnal

**XIV.**

**Határozati javaslat**

**……/2021. (IX.30.) Kgy. sz. határozat**

1. Szombathely Megyei Jogú Város Közgyűlése a **Savaria Turizmus Nonprofit Kft**. 2021. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Grünwald Stefánia, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

**Határidő:** a társaság taggyűlése

**XV.**

**Határozati javaslat**

**……/2021. (IX.30.) Kgy. sz. határozat**

1. Szombathely Megyei Jogú Város Közgyűlése a **Savaria Turizmus Nonprofit Kft**. 2021. évi üzleti tervének módosítását elfogadásra javasolja a társaság taggyűlésének.

2. A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Grünwald Stefánia, a társaság ügyvezetője

Nagyné dr. Gats Andrea, a Jogi és Képviselői Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője)

**Határidő:** a társaság taggyűlése

**XVI.**

**Határozati javaslat**

**……/2021. (IX.30.) Kgy. sz. határozat**

1. A Közgyűlés a Savaria Turizmus Nonprofit Kft. és Szombathely Megyei Jogú Város Önkormányzata között létrejött feladatellátási megállapodás módosítását az előterjesztés melléklete szerinti tartalommal jóváhagyja és elfogadásra javasolja a társaság taggyűlésének.

2. A Közgyűlés felhatalmazza a polgármestert, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Grünwald Stefánia, a társaság ügyvezetője

Vinczéné dr. Menyhárt Mária, az Egészségügyi és Közszolgálati Osztály vezetője)

**Határidő:** a társaság taggyűlése

**XVII.**

**Határozati javaslat**

**……/2021. (IX.30.) Kgy. sz. határozat**

1. Szombathely Megyei Jogú Város Közgyűlése a **Szombathelyi Távhőszolgáltató Kft**. 2021. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a SZOVA Nonprofit Zrt. vezérigazgatóját, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Kovács Márta, a társaság ügyvezetője

Dr. Németh Gábor, a SZOVA Nonprofit Zrt. vezérigazgatója

Nagyné dr. Gats Andrea, a Jogi és Képviselői Osztály vezetője)

Határidő: a társaság taggyűlése

**XVIII.**

**Határozati javaslat**

**……/2021. (IX.30.) Kgy. sz. határozat**

1. Szombathely Megyei Jogú Város Közgyűlése a **SZOVA Szállodaüzemeltető Kft**. 2021. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a SZOVA Nonprofit Zrt. Igazgatóságának elnökét, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Németh Gábor, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: a társaság taggyűlése

**XIX.**

**Határozati javaslat**

**……/2021. (IX.30.) Kgy. sz. határozat**

1. Szombathely Megyei Jogú Város Közgyűlése megtárgyalta a SZOVA Szállodaüzemeltető Kft. javaslatát a Tófürdő területén felépíteni tervezett 102 szobás szállodai beruházást illetően és javasolja, hogy a társaság taggyűlése bízza meg a társaság ügyvezetőjét, hogy az országos médiában történő meghirdetéssel, valamint szakmai szervezeten keresztül mérje fel, van-e befektetői érdeklődés a teljes projekt megvásárlására és az eredményről tájékoztassa a Közgyűlést. Bármilyen konkrét megállapodáshoz a Közgyűlés előzetes jóváhagyása szükséges. A Közgyűlés felhatalmazza a SZOVA Nonprofit Zrt. Igazgatóságának elnökét, hogy az erre vonatkozó határozati javaslatot a társaság taggyűlésén megszavazza.

2. Szombathely Megyei Jogú Város Közgyűlése megtárgyalta a SZOVA Szállodaüzemeltető Kft. javaslatát a Tófürdő területén felépíteni tervezett 102 szobás szállodai beruházást illetően és javasolja a társaság taggyűlésének, hogy bízza meg a társaság ügyvezetőjét azzal, hogy a szálloda projekt folytatása érdekében keressen olyan befektetőt, aki befektető partnerként hajlandó részt venni a beruházás finanszírozásában, és az eredményről tájékoztassa a Közgyűlést. Bármilyen konkrét megállapodáshoz a Közgyűlés előzetes jóváhagyása szükséges. A Közgyűlés felhatalmazza a SZOVA Nonprofit Zrt. Igazgatóságának elnökét, hogy az erre vonatkozó határozati javaslatot a társaság taggyűlésén megszavazza.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Németh Gábor, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: a társaság taggyűlése

**XX.**

**Határozati javaslat**

**……/2021. (IX.30.) Kgy. sz. határozat**

1. Szombathely Megyei Jogú Város Közgyűlése a **SZOVA-Projekt Projektfejlesztési** **Kft.** 2021. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a SZOVA Nonprofit Zrt. Igazgatóságának elnökét, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Németh Gábor, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: a társaság taggyűlése

**XXI.**

**Határozati javaslat**

**……/2021. (IX.30.) Kgy. sz. határozat**

1. Szombathely Megyei Jogú Város Közgyűlése a **SZOVA-Projekt Projektfejlesztési** **Kft.** 2021. évi üzleti tervét elfogadásra javasolja a társaság taggyűlésének.

2. A Közgyűlés felhatalmazza a SZOVA Nonprofit Zrt. Igazgatóságának elnökét, hogy a társaság taggyűlésén a fenti döntést képviselje.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Dr. Németh Gábor, a társaság ügyvezetője

Nagyné dr. Gats Andrea, a Jogi és Képviselői Osztály vezetője)

Határidő: a társaság taggyűlése

**XXII.**

**Határozati javaslat**

……/2021. (IX.30.) Kgy. sz. határozat

1. Szombathely Megyei Jogú Város Közgyűlése a **VASIVÍZ ZRt.** 2021. I. félévi beszámolóját elfogadásra javasolja a társaság Közgyűlésének.

2. A Közgyűlés felhatalmazza a polgármestert, hogy a társaság közgyűlésén a fenti döntést képviselje.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Krenner Róbert, a társaság vezérigazgatója

Nagyné dr. Gats Andrea, a Jogi és Képviselői Osztály vezetője)

Határidő: a társaság közgyűlése

**XXIII.**

**Határozati javaslat**

**……/2021. (IX.30.) Kgy. sz. határozat**

1./ A Közgyűlés hozzájárul ahhoz, hogy a PRENOR Kft. az általa bérelt önkormányzati tulajdonban lévő szombathelyi 2/7 hrsz-ú, telephely megnevezésű ingatlanon lévő hűtőház tetőfelújítását elvégezze, és a felújítási munkákat 2021-ben 9.951.638,- Ft + ÁFA összegben, 2022. évben a felújítási költségekből fennmaradó, de maximum 9.951.638,- Ft + ÁFA összegben a 2013. április 24. napján kelt „Bérleti szerződés megújítása” címet viselő megállapodás alapján fizetendő bérleti díjba beszámítsa.

2./ A Közgyűlés elhatározza, hogy a költségvetési rendelet következő módosítása során az 1./ pontban megjelölt 2021. évi beszámításnak a fedezetéről gondoskodik.

3./ A Közgyűlés felkéri a PRENOR Kft. ügyvezetőjét, hogy a felújítási munkálatok teljesítését igazolja az Önkormányzat felé. A Közgyűlés felhatalmazza a Polgármestert, hogy teljesítés elfogadása tekintetében, és a bérbeszámítási igénynek a 2021. évi bérleti díj vonatkozásában történő elfogadásáról nyilatkozzon.

**Felelős**: Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Izer Gábor Nándor, a PRENOR Kft. ügyvezetője)

**Határidő:** 1./ pont: a költségvetési rendelet következő módosítását követő 15 napon belül

2./ pont: a költségvetési rendelet következő módosítása

3./ pont: a teljesítés elfogadását követően